b'\n_START_ARTICLE_\nMaksutovo teleskopas\n_START_PARAGRAPH_\nMaksutovo teleskopas \xe2\x80\x93 reflektorinis teleskopas, kuriame prie\xc5\xa1 pagrindin\xc4\xaf veidrod\xc4\xaf yra statomas i\xc5\xa1kilai \xc4\xafgaubtas l\xc4\x99\xc5\xa1is, vadinamas menisku. Tokia konstrukcija pataiso nea\xc5\xa1ines aberacijas, tuo pat metu leisdama i\xc5\xa1vengti chromatin\xc4\x97s aberacijos.\n_START_SECTION_\nIstorija\n_START_PARAGRAPH_\nTeleskopo konstrukcija yra pavadinta jos i\xc5\xa1rad\xc4\x97jo Dmitrijaus Maksutovo, kuris sukonstravo \xc5\xa1\xc4\xaf teleskop\xc4\x85 1941 m, vardu. Tais pa\xc4\x8diais metais nepriklausomai nuo rus\xc5\xb3 optiko tokiu pat principu veikiant\xc4\xaf teleskop\xc4\x85 sugalvojo ir olandas Albert Bouwers.\n_START_SECTION_\nMaksutovo-Kasegreno teleskopas\n_START_PARAGRAPH_\nPagerinta Maksutovo konstrukcija \xe2\x80\x93 tai Maksutovo-Kasegreno teleskopas. \xc5\xa0iuo atveju be koreguojan\xc4\x8dio l\xc4\x99\xc5\xa1io naudojamas dar ir antrinis veidrodis. Antrinio veidrod\xc5\xbeio vaidmen\xc4\xaf atlieka identi\xc5\xa1kai meniskui \xc4\xafgaubta ir prie jo vidin\xc4\x97s dalies pritvirtinama plok\xc5\xa1tel\xc4\x97 arba tiesiog pats meniskas, kurio pavir\xc5\xa1iuje yra sukuriama d\xc4\x97m\xc4\x97, padengiant l\xc4\x99\xc5\xa1\xc4\xaf aliuminiu.\n_START_SECTION_\nKlevcovo-Kasegreno teleskopas\n_START_PARAGRAPH_\n\xc5\xa0is Maksutovo teleskopo variantas turi daug ma\xc5\xbeesn\xc4\xaf korekcin\xc4\xaf l\xc4\x99\xc5\xa1\xc4\xaf. Konstrukcijoje yra naudojamas Mangino veidrodis, t.y \xc4\xafgaubtas l\xc4\x99\xc5\xa1is, kurio galin\xc4\x97 dalis atlieka antrinio veidrod\xc5\xbeio vaidmen\xc4\xaf su atspindin\xc4\x8diu pavir\xc5\xa1iumi. Tarp jo ir pagrindinio reflektoriaus statomas tokio paties, kaip ir Mangino veidrod\xc5\xbeio, diametro meniskas. Tie du elementai teleskopo vamzdyje yra pritvirtinti prie karkaso. Nepaisant to, \xc4\xaf\xc4\x97jimas \xc4\xaf vamzd\xc4\xaf niekuo neu\xc5\xbedengtas. Tokios konstrukcijos privalumas yra ma\xc5\xbeesnis svoris ir gamybos s\xc4\x85naudos (d\xc4\x97l ma\xc5\xbeesni\xc5\xb3 optini\xc5\xb3 pavir\xc5\xa1i\xc5\xb3). Kadangi vamzdis atviras, temperat\xc5\xabros poky\xc4\x8diai teleskope ir jo i\xc5\xa1or\xc4\x97je yra ma\xc5\xbeesni negu u\xc5\xbedaruose variantuose, ir tai pagerina vaizdo kokyb\xc4\x99._NEWLINE_Tokio modelio tr\xc5\xabkumas \xe2\x80\x93 menisk\xc4\x85 ir Mangino veidrod\xc4\xaf prilaikantis karkasas nei\xc5\xa1vengiamai sukuria difrakcin\xc4\xaf vaizd\xc4\x85.\n_START_SECTION_\nNaudojimas\n_START_PARAGRAPH_\nMaksutovo konstrukcijos teleskopai turi ilg\xc4\x85 \xc5\xbeidinio nuotol\xc4\xaf, kuris lemia siaur\xc4\x85 reg\xc4\x97jimo lauk\xc4\x85, tod\xc4\x97l tokie teleskopai netinkami plataus lauko astronomin\xc4\x97ms fotografijoms atlikti. Ta\xc4\x8diau jie labai patog\xc5\xabs planet\xc5\xb3 arba M\xc4\x97nulio steb\xc4\x97jimams, taip pat kamuolini\xc5\xb3 spie\xc4\x8di\xc5\xb3 ir glaud\xc5\xbei\xc5\xb3 dvinari\xc5\xb3 \xc5\xbevaig\xc5\xbed\xc5\xbei\xc5\xb3 vaizdavimui. \xc5\xa0ios sistemos teleskopus labai m\xc4\x97gsta astronomijos m\xc4\x97g\xc4\x97jai, be to, jie intensyviai naudojami kariniams ir pramoniniams tikslams.'